Document ID: 32014R0298

KOMMISSIONENS FORORDNING (EU) Nr. 298/2014
af 21. marts 2014
om ændring af bilag II til Europa-Parlamentets og Rådets forordning (EF) nr. 1333/2008 og af bilaget til Kommissionens forordning (EU) nr. 231/2012 for så vidt angår magnesiumdihydrogendiphosphat til anvendelse som hævemiddel og surhedsregulerende middel
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 10, stk. 3, artikel 14, og artikel 30, stk. 5,
under henvisning til Europa-Parlamentets og Rådets forordning (EF) nr. 1331/2008 af 16. december 2008 om en fælles godkendelsesprocedure for fødevaretilsætningsstoffer, fødevareenzymer og fødevarearomaer (2), særlig artikel 7, stk. 5, og
ud fra følgende betragtninger:
(1)
I bilag II til forordning (EF) nr. 1333/2008 er der fastlagt en EU-liste over fødevaretilsætningsstoffer, der er godkendt til anvendelse i fødevarer, og deres anvendelsesbetingelser.
(2)
I Kommissionens forordning (EU) nr. 231/2012 (3) fastsættes der specifikationer for fødevaretilsætningsstoffer, der er opført i bilag II og III til forordning (EF) nr. 1333/2008.
(3)
EU-listen og specifikationerne kan opdateres i overensstemmelse med den fælles procedure, jf. artikel 3, stk. 1, i forordning (EF) nr. 1331/2008, enten på Kommissionens initiativ eller som følge af en ansøgning.
(4)
Den 7. april 2011 blev der indgivet en ansøgning om tilladelse til at anvende magnesiumdihydrogendiphosphat som hævemiddel og surhedsregulerende middel i visse fødevarekategorier. Ansøgningen er blevet forelagt for medlemsstaterne.
(5)
Phosphorsyre, phosphater, di-, tri- og polyphosphater (E 338-452) er godkendt til anvendelse i fint bagværk som hævemidler. Diphosphat (E 450), der er specificeret i forordning (EF) nr. 231/2012, kan anvendes som alternativ til natriumaluminiumphosphat (E 541), hvorved aluminiumindholdet i forarbejdede fødevarer reduceres. De på nuværende tidspunkt specificerede diphosphater har en skrap eftersmag ("pyro-smag") og kan bidrage til det samlede natriumindhold i fødevarer.
(6)
Specifikationerne for magnesiumdihydrogendiphosphat bør fastsættes i bilaget til forordning (EF) nr. 231/2012, da stoffet kan anvendes som alternativ til andre diphosphater med det formål at reducere "pyro-smagen" og for at undgå, at natriumindholdet i fødevarer stiger. Af den grund bør anvendelsen af magnesiumdihydrogendiphosphat godkendes i kategorierne 6.2.1: Mel, kun til selvhævende mel, 6.5: Nudler, 6.6: Flydende dej (battere), 7.1: Brød, boller og rundstykker og 7.2: Finere bagværk. Magnesiumdihydrogendiphosphat bør tildeles nummer E 450 (ix).
(7)
Anvendelsen af lignende stoffer, der har det samme eller et højere magnesiumindhold sammenlignet med magnesiumdihydrogendiphosphat, mono- og dibasisk magnesiumsalte af orthophosphorsyre er allerede godkendt til anvendelse i samme fødevarekategorier. Optagelsen af magnesiumdihydrogendiphosphat som alternativ til diphosphat i bilaget til forordning (EF) nr. 231/2012 og dets deraf følgende anvendelse i fødevarer vil ikke resultere i et stigende indtag af phosphor eller magnesium. Af den grund anses fastsættelsen af specifikationen og den særlige godkendelse af anvendelsen af magnesiumdihydrogendiphosphat (E 450 (ix)) som hævemiddel og surhedsregulerende middel ikke for at give anledning til sikkerhedsmæssige betænkeligheder.
(8)
I henhold til artikel 3, stk. 2, i forordning (EF) nr. 1331/2008 skal Kommissionen indhente en udtalelse fra Den Europæiske Fødevaresikkerhedsautoritet, inden den opdaterer EU-listen over fødevaretilsætningsstoffer i bilag II til forordning (EF) nr. 1333/2008, undtagen hvis den pågældende opdatering ikke kan få virkninger for menneskers sundhed. Eftersom optagelsen af magnesiumdihydrogendiphosphat i bilaget til forordning 231/2012 og godkendelsen af anvendelsen af magnesiumdihydrogendiphosphat (E 450 (ix)) som hævemiddel ikke anses for at give anledning til sikkerhedsmæssige betænkeligheder, er det ikke nødvendigt at indhente en udtalelse fra Den Europæiske Fødevaresikkerhedsautoritet.
(9)
Forordning (EF) nr. 1333/2008 og (EU) nr. 231/2012 bør derfor ændres i overensstemmelse hermed.
(10)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Bilag II til forordning (EF) nr. 1333/2008 ændres som angivet i bilag I til nærværende forordning.
Artikel 2
Bilaget til forordning (EU) nr. 231/2012 ændres som angivet i bilag II til nærværende forordning.
Artikel 3
Denne forordning træder i kraft på tyvendedagen efter datoen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 21. marts 2014.

Labels: 3
0
1
17